ROZHODNUTIE KOMISIE
z 8. júla 2004
týkajúce sa zosúladenia využitia rádiového frekvenčného spektra v pásme 79 GHz pre automobilové radarové zariadenie krátkeho dosahu v spoločenstve
(oznámené pod číslom K(2004) 2591)
(Text s významom pre EHP)
(2004/545/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (Rozhodnutie o rádiovom frekvenčnom spektre) (1), najmä na jeho článok 4 ods. 3,
keďže:
(1)
Vo svojom oznámení Rade a Európskemu parlamentu s názvom „Informačné a komunikačné technológie pre bezpečné a inteligentné vozidlá“ (2) z 15. septembra 2003 vyjadrila Komisia úmysel zvýšiť bezpečnosť cestnej premávky, tzv. iniciatíva eSafety. Zvýšenie bezpečnosti sa dá docieliť najmä využitím nových informačných a komunikačných technológií, ako aj inteligentných dopravných systémov bezpečnosti, akým je automobilové radarové zariadenie krátkeho dosahu (SRR). Rada vo svojich záveroch o bezpečnosti cestnej premávky (3) z 5. decembra 2003 taktiež vyzvala k zvýšeniu bezpečnosti vozidiel, a to prostredníctvom podpory nových technológií, akými je elektronická bezpečnosť.
(2)
Pre rýchly a koordinovaný vývoj a využitie radaru krátkeho dosahu v rámci spoločenstva je potrebné, aby boli okamžite dostupné stabilné a trvalé zosúladené rádiové frekvenčné pásma, čím sa zabezpečí dôvera priemyslu a následne investičné stimuly.
(3)
So zreteľom na toto zosúladenie vydala Komisia 5. augusta 2003 v súlade s článkom 4 ods. 2 rozhodnutia 676/2002/ES mandát (4) pre Európsku konferenciu poštových a telekomunikačných správ (CEPT) na zosúladenie rádiového frekvenčného spektra a uľahčenie koordinovanej implementácie systémov automobilového radarového zariadenia krátkeho dosahu (SRR).
(4)
Na základe tohto mandátu určil CEPT prostredníctvom Výboru pre elektronickú komunikáciu (ECC) frekvenčné pásmo 79 GHz ako najvhodnejšie pásmo pre vývoj a dlhodobé a trvalé využitie radaru krátkeho dosahu. ECC dospel k názoru, že prevádzka frekvenčného pásma sa má realizovať na nerušiacom a nechránenom základe v súlade s Rádiokomunikačným poriadkom prijatým Medzinárodnou telekomunikačnou úniou a technickými špecifikáciami ustanovenými v rozhodnutí ECC z 19. marca 2004.
(5)
Výsledky práce vykonanej na základe mandátu udeleného CEPT-u týkajúce sa určenia dlhodobého a trvalého frekvenčného pásma pre radar krátkeho dosahu sú prijateľné a mali by sa uplatňovať na úrovni Spoločenstva s cieľom zabezpečiť dostupnosť a efektívne využívania rádiového frekvenčného spektra, ktoré je potrebné pre budovanie a funkčnosť vnútorného trhu. Využitie radaru krátkeho dosahu v pásme 79 GHz by malo byť z tohto dôvodu povolené čím skôr, najneskôr však do 1. januára 2005, aby sa zabezpečil priemyselný vývoj, výroba a distribúcia zariadenia SRR, ktoré pracujú v tomto pásme.
(6)
Pri využití radaru krátkeho dosahu sa berie ohľad na ochranu zdravia a bezpečnosti užívateľa alebo akejkoľvek inej osoby, zohľadňuje sa najmä odporúčanie Rady 1999/519/CE z 12. júla 1999 o obmedzení vystavovania obyvateľstva žiareniu elektromagnetických polí (0 až 300 GHz) (5) a článok 3 ods. 1 písm. a) smernice Európskeho parlamentu a Rady 1999/5/ES z 9. marca 1999 o rádiových zariadeniach, o koncových telekomunikačných zariadeniach a o vzájomnom uznávaní ich zhody (6).
(7)
Opatrenia ustanovené v tomto rozhodnutí sú v súlade so stanoviskom Výboru pre rádiové frekvenčné spektrum,
PRIJALA TOTO ROZHODNUTIE:
Článok 1
Cieľom tohto nariadenia je zosúladiť podmienky pre dostupnosť a efektívne využívanie rádiového frekvenčného spektra v pásme 79 GHz pre automobilové radarové zariadenie krátkeho dosahu.
Článok 2
Na účely tohto rozhodnutia budú platiť nasledujúce definície:
a)
„rádiové frekvenčné spektum v pásme 79 GHz“ znamená rozsah frekvencie medzi 77 a 81 GHz;
b)
„automobilové radarové zariadenie krátkeho dosahu“ znamená zariadenie zabezpečujúce radarové funkcie v motorových vozidlách za účelom zníženia rizika kolízie a iné bezpečnostné aplikácie;
c)
„nerušiaci a nechránený základ“ znamená, že iným užívateľom pásma nesmie byť spôsobené žiadne škodlivé rušenie a neuplatňuje sa ani nárok na ochranu pred škodlivým rušením z iných systémov alebo od prevádzkovateľov pracujúcich v tomto pásme.
Článok 3
Rádiové frekvenčné spektrum v pásme 79 GHz bude dostupné na nerušiacom a nechránenom základe pre automobilové radarové zariadenie krátkeho dosahu čím skôr, najneskôr však 1. januára 2005.
Maximálna hodnota priemernej hustoty ekvivalentného izotropicky vyžiareného výkonu (EIRP) by mala byť-3dBm/MHz s maximálnou hodnotou 55dBm EIRP.
Maximálna hodnota priemernej hustoty výkonu mimo vozidla na základe činnosti jedného automobilového radaru krátkeho dosahu by nemala prekročiť -9dBm/MHz EIRP.
Článok 4
Toto rozhodnutie je adresované členským štátom.
V Bruseli 8. júla 2004